Ek dink dis Liefde? | Maryke van Rensburg
Category Ek dink dis Liefde?
Op Facebook kom ek op hierdie Status-opdatering af …
Is daar dalk ‘n jong dame daar buite wat na ware liefde soek. Ek ken iemand wat na ‘n baie ordentlike meisie soek en ‘n man kan bederf. Hy is baie antreklik het baie respek vir ‘n vrou en sal net die beste bied. Pikswart hare groen oe en like ‘n uitdaging. As jy belangstel stuur my ‘n epos na xxxxx@xxxxxxxxxxxxxxxxxxx.co.za met ‘n pic en biekie oor jouself…
Natuurlik is daar baie oooooo’s en aaaaaa’s en ‘ek wonders’ ens.
Nou wonder ek by myself …
Hoekom soek die ou nie self nie?
Ek wonder of mans werklik besef hoe lief ‘n vrou kan hê?
Weet jy ek is vrou?
Weet jy ek is vrou en dat jy vlindersag deur my hart moet beweeg?
Besef jy dat jou geluk, jou liefde, jou alles, soos ‘n web deur my lewe weef?
Vat my hand vanaand en kom ons vlieg weg …
Maak oop jou hart en voel my asem deur jou vleg
Sprei jou vlerke my lief, sodat ek in hul koelte rus kan vind
Vou my toe met jou hande en beskerm my teen lewe se wind.
Weet jy dat ek jou liefhet met hart, siel en vlees?
Weet jy dat jou menswees een is met my gees?
As ons saamvlieg met ons gesigte na die son
Sal jou liefde hier in my hart klop en klop soos ‘n drom.
Ja my lief, as jy net kan besef, verstaan
Dat jou liefde, my vryheid se weg oopbaan.
Weet jy ek is lief vir jou?
Weet jy dat jy nie elke dag jou krag aan my moet bewys?
Dat, deur net jy te wees, gelukkig maak my lewensreis?
Weet jy dat ek oor die Drakensberg vir jou sal loop?
Wel nie kaalvoet nie, maar met tekkies by PEP gekoop?
Weet jy dat ek soos Rageltjie van ouds vir jou sal beskerm
Nie heeltemal kaal nie, omdat ek my oor my plooie ontferm?
Weet jy dat ek altyd vir jou, my lief, daar sal wees.
Dalk nie in vlees, maar altyd in gees.
Weet jy dat as jou woorde soos ‘n vulkaan oor my sproei
My hart se wande in hul hitte verskroei?
Ek vra nie baie, ek vra nie veel.
Ek wil net graag jou lewe met jou deel.
En as ek in die oggend my hare kam en my “magic wand” my gesig omtower
En ek so skalks oor my skouer vir jou loer, weet jy … weet jy rêrig
Dat jy my hart, vir ewig, het verower?
By pienkpantoffels  Posted in Ek dink dis Liefde?